
Мейірімділік — асыл қасиет

Мейірімділік пен жанашырлық - адамға ана сүтімен даритын қасиеттер. Оны тәрбие арқылы да қалып- тастыруға болады. Ұстаз болған соң жастардың бойынан осы қабілеттерді көргім келеді. Педагог маманның міндеті - шәкіртті білім нәрімен сусын- датудан бөлек, оған жақсы тәрбие беру. Сөзбен айтып қана қоймай, іспен көрсету маңызды. Осы мақсатпен 2015 жылы әріптесім Светлана Шевченкомен бірге студенттеріміздің басын біріктіріп, қайырымдылық іс-әрекеттерін ұйымдастыруды қолға алдық. Бастаманы қайырымдылық жәрмеңкесінен бастап, студенттер жасаған буйымдарды сатып, түскен 42 мың теңге қаржыны Мағжан Жұмабаев ауданындағы Полудино балалар үйіне табыс еттік. Сол кезде жастардың жанарлары жанып, көңілдері толқып, үлкен толқынысты бастан кешкендері әлі көз алдымда. Балалар үйінде концерттік бағдарлама көрсеттік. Мерекелерде сыйлықтар апаруды әлі күнге дейін жалғастырып келеміз.

Уақыт өте келе қайырымдылық бағытындағы іс-әрекетімізді бір арнаға тоғыстырып, 2018 жылы “Қамқор ТЕАМ” еріктілер қозғалысын құрдық. Оны құруға студенттердің өздері тілектестік білдірді. Бүгінде отыз адам қозғалыстың жұмысына бел- сенді қатысады. Кей студентер оқуларын бітіріп, бүгінде еңбек етіп жүрсе де қатарымыздан кеткен жоқ. Алғашқы қарлығаштарымыз - Алтын Шаяхметова, Жамиля Тұяқбаева, Мәдина Қабжанова, Балғын Қабжан, Еркежан Сұралина, Мұқаш Нұркен әлі
күнге дейін іс-шараларға қатысып тұрады. Көбінің қолдары тие бермей- тіні белгілі, бірақ қаржылай көмек жинау кезінде қалыс қалмайды.

Әлеуметтік желі арқылы біздің жұмысымызбен танысып, байланысқа шығып, қайырымдылық жасағысы келетін азаматтар да баршылық. Ондайда көмекке мұқтаж жандардың аты-жөндерін, тұратын жерлерін береміз. Мәселен, Арман деген кәсіпкер хабарласып, қайырымдылық шараларына қатысқысы келетінін айтты. Қазір тұрақты түрде оншақты отбасына көмек жасап тұрады.

Ауыр дертке шалдыққан екі бала (Саша Момот пен Қайыр Сұлтан) туралы естіген студенттер көмектесуге асықты. Бейнеролик түсіріп, қайырымдылық челленджін ұйымдастырды, осылайша оларды сауықтыруға біраз қаржы жинап бердік. Танымайтын адамдарға жанашырлық таныту - қайырымдылықтың белгісі.

Мен өзім педагогикадан дәріс беремін. Жас буынның бойында адамгершілік қасиетті қалыптастырғым келеды.

Мен он адамның жүрегіне мейірімділіктің тұқымын шашсам, ол ертең мұғалім болған кезде өз алдына келген 10-20 оқушыны дәл солай тәрбиелейді. Сондықтан әр сабағымда адамгершілік жайлы айтудан жалықпаймын.

“Қамқордың” жұмысын әлеуметтік желі арқылы бақылап жүрген кейбір таныстарым балаларын біздің қатарға қосқысы келіп жатады. Олардың қайырымдылық жасау туралы ниет- терін қолдаймын. Ертең бұл балалар көп нәрсенің қадірін білетін болады.

Биылғы оқу жылының басынан қарттар үйіне бес рет бардық. Оған еріктілерден бөлек, университеттің басқа да студенттерін апарамын. Ондағы мақсатымыз - жастар адам ба- сына түсетін қиындықтарды көрсін, жүрегімен түйсінсін дегенім. Қарттар үйінде тұратын 15 қарияның әрқайсысының өмірде көрген өз қиындығы, өз тағдыры бар. Тағдыр тәлкегіне ұшыраған жандармен кездескен студенттер толқып шығады. Жақыны, жанашыры жоқ қарттардың мұң тартқан жанарларын көрген жастар ертең үлкендерді ренжітпейтініне, әке-шешесі мен ата-әжесіне қамқорлық танытатынына сенімдімін.

Өңірімізде еріктілер қозғалысы аз емес. Әрқайсысы өз мүмкіндігінше айналасындағы адамдарға көмек қолын созып жатады. Қоғамымызда мұқтаж жандар көп. Бірін білеміз, кейбірін танымаймыз. Адамдардан бөлек, қамқорлыққа зәру жан-жан- уарларды да ұмытпайық, оларға да жанашырлық артық етпес еді. Өзіміз өмір сүріп отырған ортаның да өзекті мәселелері көп. Табиғатты аялау - адамзат баласының парызы.

Қазір әрқайсысы өз бетінше жұмыс істеп жүрген еріктілер топтарын бір орталықтан басқаратын жүйе құрылса деймін. Барлығы бір жерде жұмыс істесе, көмекке мұқтаждардың ақпараттық қоры құрылса, көрсетер қызметіміз бен ниетіміз тиімді бола түсер ме еді? Еріктілер қатарында жүрген жастарымызды билік тарапынан ынталандыру әрекеттері де қолға алынса деген тілегіміз бар. Мәселен, еуропалықтар еріктілер қатарында жүрген жастарға жоғары оқу орнында немесе колледжде жеңілдіктер жасайды.

“Қамқор ТЕАМ” еріктілер қозғалысының атқарып жүрген жұмысы ауқымды. Сондықтан қатарымызға қосылғысы келетіндердің бетінен қақпаймыз. Екінші топ ашуды жоспарлап отырмыз. Біз әрбір шараны әлеуметтік желі арқылы таратып отырамыз. Ол, біріншіден, жұрттан жиналған қаржыны мақсатты пайдаланғандығымызға есеп болса, екіншіден, қоғам көмекке мұқтажжандарды көріп, қол ұшын соза ма деген тілек.

